ಷೆನ್ನಾಂಗ್‌ ಎಂಬ ಒಂದು ಜನಪ್ರಿಯ, ಚೀನಾದ ದಂತಕಥೆಯಲ್ಲಿರುವಂತೆ, ಐತಿಹ್ಯವನ್ನು ಹೊಂದಿರುವ ಚೀನಾದ ಚಕ್ರವರ್ತಿ ಮತ್ತು ಕೃಷಿ ಹಾಗೂ ಚೀನಾದ ಔಷಧಿಯ ಸಂಶೋಧಕನು, ಸರಿಸುಮಾರು 2737 BCಯ ಕಾಲದಲ್ಲಿ ಒಂದು ಬೋಗುಣಿಯಷ್ಟು ಕುದಿಯುವ ನೀರನ್ನು ಕುಡಿಯುತ್ತಿದ್ದ. ಅದೇ ಸಮಯಕ್ಕೆ ಹತ್ತಿರದ ಮರವೊಂದರಿಂದ ಒಂದಷ್ಟು ಎಲೆಗಳು ಹಾರಿಬಂದು, ಆತನ ಬೋಗುಣಿಯ ನೀರಿಗೆ ಬಿದ್ದು, ಅದರ ಬಣ್ಣವನ್ನು ಬದಲಾಯಿಸಿದವು. ಕುದಿಸಿದ ನೀರಿನಲ್ಲಿನ ಈ ಮಿಶ್ರಣವನ್ನು ಒಂದು ಬಾರಿ ರುಚಿ ನೋಡಿದ ಚಕ್ರವರ್ತಿಯು, ಅದರ ಪರಿಮಳ ಹಾಗೂ ಪುನಶ್ಚೈತನ್ಯಕಾರಿ ಗುಣಲಕ್ಷಣಗಳಿಂದಾಗಿ ಆಹ್ಲಾದಕರವಾದ ರೀತಿಯಲ್ಲಿ ಅಚ್ಚರಿಗೊಂಡ. ಈ ದಂತಕಥೆಯ ಮತ್ತೊಂದು ರೂಪಾಂತರವು ಹೇಳುವ ಪ್ರಕಾರ, ಸದರಿ ಚಕ್ರವರ್ತಿಯು ಹಲವಾರು ಮೂಲಿಕೆ ಸಸ್ಯಗಳ ಔಷಧೀಯ ಗುಣಗಳನ್ನು ಸ್ವತಃ ತನ್ನ ಮೇಲೆಯೇ ಪ್ರಯೋಗಿಸಿಕೊಳ್ಳುತ್ತಿದ್ದ. ಅವುಗಳಲ್ಲಿ ಕೆಲವೊಂದು ವಿಷಪೂರಿತವಾಗಿದ್ದು, ಚಹಾವು ಈ ಸಂದರ್ಭದಲ್ಲಿ ಒಂದು ವಿಷಹಾರಿ ವಸ್ತುವಾಗಿ ಅವನಿಗೆ ಕಂಡುಬಂತು. ಈ ವಿಷಯದ ಕುರಿತಾಗಿ ಬಂದಿರುವ ಲು ಯು ಎಂಬಾತನ "ಚಾ ಜಿಂಗ್‌" ಎಂಬ ಸುಪ್ರಸಿದ್ಧ ಆರಂಭಿಕ ಕೃತಿಯಲ್ಲೂ ಷೆನ್ನಾಂಗ್‌ನ ಕುರಿತಾಗಿ ನಮೂದಿಸಲಾಗಿದೆ. ಇದೇ ರೀತಿಯಲ್ಲಿರುವ ಚೀನಾದ ಮತ್ತೊಂದು ದಂತಕಥೆಯು ತಿಳಿಸುವ ಪ್ರಕಾರ, ಔಷಧೀಯ ಮೂಲಿಕೆ ಸಸ್ಯಗಳನ್ನು ಪತ್ತೆಹಚ್ಚುವುದಕ್ಕಾಗಿ ಕೃಷಿಯ ದೇವರು ಹಲವಾರು ಸಸ್ಯಗಳ ಎಲೆಗಳು, ಕಾಂಡಗಳು, ಮತ್ತು ಬೇರುಗಳನ್ನು ಅಗಿಯುತ್ತಾನೆ. ಒಂದು ವೇಳೆ ಆತ ವಿಷಪೂರಿತ ಸಸ್ಯವೊಂದನ್ನು ತಿಂದರೆ, ಅದರ ವಿಷದ ಪರಿಣಾಮಗಳನ್ನು ಪ್ರತಿರೋಧಿಸಲು ಆತ ಚಹಾದ ಎಲೆಗಳನ್ನು ಅಗಿಯುತ್ತಾನೆ.

ಕೊಂಚಮಟ್ಟಿಗೆ ಭಯಂಕರವೆನಿಸಬಹುದಾದ ದಂತಕಥೆಯೊಂದು ತಾಂಗ್‌ ರಾಜವಂಶಕ್ಕೆ ಸಂಬಂಧಿಸಿದೆ. ಸದರಿ ದಂತಕಥೆಯಲ್ಲಿ, ಚಾನ್‌ ಬೌದ್ಧಮತದ ಸ್ಥಾಪಕನಾದ ಬೋಧಿಧರ್ಮನು, ಗೋಡೆಯೊಂದರ ಮುಂದೆ ಕುಳಿತು ಒಂಬತ್ತು ವರ್ಷಗಳವರೆಗೆ ಧ್ಯಾನ ಮಾಡಿದ ನಂತರ ಅಕಸ್ಮಾತ್ತಾಗಿ ನಿದ್ರೆಗೆ ಜಾರುತ್ತಾನೆ. ತನ್ನ ದೌರ್ಬಲ್ಯದ ಕುರಿತು ಆತನಿಗೇ ಜುಗುಪ್ಸೆ ಬಂದು, ತನ್ನ ಕಣ್ಣರೆಪ್ಪೆಗಳನ್ನು ಕತ್ತರಿಸಿಕೊಳ್ಳುತ್ತಾನೆ. ನೆಲದ ಮೇಲೆ ಬೀಳುವ ಈ ರೆಪ್ಪೆಗಳು, ಬೇರನ್ನು ಬೆಳೆಸಿಕೊಂಡು, ಚಹಾದ ಪೊದೆಗಳಾಗಿ ಬೆಳೆಯುತ್ತವೆ. ಕೆಲವೊಮ್ಮೆ, ಕಥೆಯ ಮತ್ತೊಂದು ರೂಪಾಂತರವು "ಬೋಧಿಧರ್ಮ" ನ ಜಾಗದಲ್ಲಿ ಗೌತಮ ಬುದ್ಧನನ್ನು ಸೇರಿಸಿ ಹೇಳಲ್ಪಡುತ್ತದೆ.

ಈ ದಂತಕಥೆಗಳು ವಾಸ್ತವವಾಗಿ ಯಾವುದಾದರೂ ಆಧಾರವನ್ನು ಹೊಂದಿದೆಯೋ ಅಥವಾ ಇಲ್ಲವೋ ಗೊತ್ತಿಲ್ಲ. ಆದರೆ ಶತಮಾನಗಳವರೆಗೆ ಏಷ್ಯಾದ ಸಂಸ್ಕೃತಿಯಲ್ಲಿ ಚಹಾವು ಒಂದು ಮುಖ್ಯ ಪಾನೀಯವಾಗಿ, ಒಂದು ರೋಗ ಪರಿಹಾರಕವಾಗಿ, ಮತ್ತು ಒಂದು ಹಿರಿಮೆಯ ಕುರುಹಾಗಿ ಒಂದು ಗಮನಾರ್ಹವಾದ ಪಾತ್ರವನ್ನು ವಹಿಸಿದೆ. ಆದ್ದರಿಂದ, ಇದರ ಹುಟ್ಟುವಿಕೆಯ ಕುರಿತಾದ ಸಿದ್ಧಾಂತಗಳು ಅನೇಕ ವೇಳೆ ಧಾರ್ಮಿಕ ಅಥವಾ ಭವ್ಯವಾದ ಸ್ವರೂಪದಿಂದ ಕೂಡಿರುವುದು ಅಚ್ಚರಿಯ ವಿಷಯವೇನೂ ಅಲ್ಲ. 

ವಿತರಿಸುವುದು
ಮೂಲದ ಕುರಿತಾದ ಪುರಾಣಗಳು
ಅಧಿಕ ಮೌಲ್ಯದ ಅಥವಾ ಉತ್ಕೃಷ್ಟ ಚಹಾ
ಸಂಕ್ಷೇಪಿಸಿದ ಚಹಾ